<classify> JUMLA ya wazee 2,319 kati ya wazee 5,835 kutoka tarafa mbili za Lukumbule na Ligunga Wilaya ya Tunduru Mkoa wa Ruvuma wamepata vitambulisho vya msamaha wa matibabu mwaka jana.Ofisa Ustawi wa Jamii wa Halmashauri ya Wilaya ya Tunduru, Blandina Sekela alisema hii ni awamu ya nne kwa serikali kutoa vitambulisho, ambako katika Tarafa ya Lukumbule, wazee wapatao 4,369 wametambuliwa na 1,863 wamepatiwa vitambulisho vya matibabu. Alisema kupitia Idara ya Ustawi wa Jamii imefanya uhakiki katika Tarafa ya Matemanga na kuwatambua wazee 1,466 na tayari wazee 466 kutoka vijiji vya Ligunga, Twendembele na Mtengashari wamepatiwa vitambulisho hivyo. Alisema mchakato wa vitambulisho 1,259 vya maeneo mengine umeshaanza na unatarajia kukamilika ifikapo mwishoni mwa Aprili mwaka huu.Unategemewa kukamilika katika Tarafa ya Matemanga ambayo itakamilisha mzunguko wa kwanza wa kuhakikisha kila mzee anapatiwa kitambulisho cha matibabu ifikapo Juni mwaka huu. Kwa mujibu wake, hadi sasa limeshafikia kwenye tarafa saba, kata 36 na vijiji 133 vimeshapatiwa vitambulisho 18,481 na vitambulisho 1,259 vitagawiwa mwezi ujao kwa kuwa viko katika hatua ya mwisho ya ukamilishaji wake.Mganga Mkuu wa Wilaya ya Tunduru, Dk Wendy Robert alisema kazi ya kutengeneza vitambulisho kwa ajili ya msamaha wa matibabu kwa wazee ni endelevu na kila mzee mwenye sifa atafikiwa na huduma bila kusahaulika. Dk Wendy alisema kazi hiyo imekuwa ikiendeshwa kwa awamu tangu mwaka 2016 kulingana na bajeti inayopangwa kila mwaka wa fedha na Halmashauri ya Wilaya ya Tunduru. Alisema lengo la kuendeshwa kwa awamu ni kurahisisha uratibu wa kazi hiyo na Idara ya Afya itaendelea kuweka bajeti kila mwaka ili kuhakikisha kila mzee mwenye vigezo anafikiwa bila vikwazo.Alisema kwa mwaka wa fedha 20192020, Halmashauri ya Wilaya ya Tunduru imeweka Sh milioni tatu katika bajeti yake kwa ajili ya utambuzi na utengenezaji vitambulisho vya wazee. Alisema awamu ya kwanza ilianza kwa mwaka wa fedha 20152016 ambako wazee 5,731 walitambuliwa na vitambulisho 5,306 vya msamaha wa matibabu vilitolewa kwa wazee wa Tarafa ya Mlingotini na kata zake zote za Majengo, Nakayaya, Nanjoka, Mchanga, Mlingoti Mashariki, Masonya na Sisi kwa Sisi.Dk Wendy alibainisha kuwa awamu ya pili ni mwaka wa fedha 20162017 ambayo ilihusisha Tarafa ya Namasakata na Nakapanya kwa wazee 6,212 walitambuliwa na wazee 4,390, walipata vitambulisho vyao kwa ajili ya matibabu.  <topic>: KITAIFA 